২০১১ সাল, পশ্চিমবঙ্গের এক প্রত্যন্ত গ্রামাঞ্চলের গরীব ঘরের মেয়ে সাধনা আক্রান্ত হয় দূরারোগ্য রোগে, অস্ত্রোপচারের জন্য প্রয়োজন ছিল অর্থ। স্বাভাবিকভাবেই তা দেওয়ার সামর্থ্য ছিল না সাধনার বাবা মায়ের। সাধনার চিকিৎসার জন্য অর্থ সংগ্রহে এগিয়ে এসেছিলেন কলকাতার কিছু তরুণ-তরুণী- শৌনক, কৌস্তভ, অনুপম, সুমনা, প্রদীপ। সঙ্গে ছিলেন আরও শুভানুধ্যায়ীরা। টাকা জোগাড় হয়েছিল, সুস্থ হয়ে উঠেছিল সাধনা। ভাবনার শুরুটা সেখান থেকেই। এরপরই শৌনকরা ঠিক করেন সমাজের প্রান্তিক মানুষদের জন্য গড়ে তুলবেন এমন এক সংস্থা যা তাদের সম্মানজনকভাবে বাঁচতে সাহায্য করবে, বিপন্ন হতে হবে না কোনও সাধনাকে। এভাবেই শুরু পরশ। শিক্ষা ও স্বাস্থ্য এই দুটি প্রাথমিক জায়গাকেই বেছে নিয়েছে এই সংস্থা। বীরভূমের কামারপাড়া ও আশেপাশের গ্রামগুলিতে কাজ করে পরশ।